題海圖屏風
作者：白居易
朝代：唐

paragraphs: 海水無風時，波濤安悠悠。
鱗介無小大，遂性各沈浮。
突兀海底鼇，首冠三神丘。
釣網不能制，其來非一秋。
或者不量力，謂茲鼇可求。
贔屭牽不動，綸絕沈其鉤。
一鼇既頓頷，諸鼇齊掉頭。
白濤與黑浪，呼吸繞咽喉。
噴風激飛廉，鼓波怒陽侯。
鯨鯢得其便，張口欲吞舟。
萬里無活鱗，百川多倒流。
遂使江漢水，朝宗意亦休。
蒼然屏風上，此畫良有由。